Ondersoek begin ná Krugersdorp-slagoffers se besonderhede uitlek(Foto: SAPD) Die Nasionale Inligtingsreguleerder stel ondersoek in om vas te stel of polisiebeamptes sekere bepalings van die Wet op die Beskerming van Persoonlike Inligting (Popia) oortree het nadat persoonlike inligting van die Krugersdorp-verkragtingslagoffers uitgelek het. Nomzamo Zondi, woordvoerder van die reguleerder, het gesê hulle is bewus gemaak van ŉ lys met persoonlike besonderhede van die slagoffers wat uitgelek het, glo deur polisiebeamptes se toedoen. “Die reguleerder sal ondersoek instel oor die maatreëls wat deur die polisie ingestel is om die persoonlike inligting van die slagoffers in die saak te beskerm. Die omstandighede rakende die uitlek van die inligting sal ook vasgestel word.” Die mense wat die inligting laat uitlek het, kan ŉ boete of selfs tronkstraf opgelê word. Alison Tiley van die reguleerder het versoek dat mense nie die inligting verder versprei nie. Die verkragting het op 28 Julie plaasgevind toe ŉ groep van 12 vroue (onder wie sangeresse, modelle, aanbieders en ŉ grimeerkunstenaar) en tien mans besig was met die verfilming van ŉ musiekvideo toe hulle oorval is deur ŉ groep gewapende mans wat in komberse geklee was. Van die vroue is toe verkrag en die groep is beroof. Die polisie het ná die voorval op verskeie onwettige mynbedrywighede toegeslaan en tientalle onwettige mynwerkers in hegtenis geneem. Die Nasionale Vervolgingsgesag (NVG) het vroeër vandeesweek aangekondig dat altesaam 14 verdagtes regstreeks verbind word met die beweerde bendeverkragting.